जींद : प्रदेश विधानसभा के मुख्य विपक्षी दल इंडियन नेशनल लोकदल की जिला इकाई ने गत सप्ताह प्रदेश में हुए घटनाक्रमों के मध्यनजऱ समाज के सभी वर्गों से एकता, अखण्डता, सदभावना और भाईचारा बनाये रखने की अपील की। जिला प्रधान कलीराम पटवारी की अध्यक्षता में प्रैस वार्ता के दौरान पार्टी इकाई के समाज के विभिन्न अंगों के सभी प्रबुद्ध वक्ताओं ने सभी वर्गों को अफवाहों से बचने और शांति व भाईचारा कायम रखने की अपील की। सफीदों से पूर्व विधायक कलीराम पटवारी ने कहा की वह व इनेलो पार्टी का प्रत्येक कार्यकर्ता प्रदेश में हुए किसी के नुकसान का पक्षधर नहीं है और समाज में शांति व सद्भावना बनाए रखी जाए इसी की अपील करती है। हक मांगना प्रत्येक का संवैधानिक अधिकार है लेकिन इसमें हिंसा का कोई स्थान नहीं है। पटवारी ने कहा कि सरकार एक कमेटी बनाकर जिन लोगों को आर्थिक नुकसान हुआ है, उनकी भरपाई करे। इस आंदोलन के दौरान मारे गए लोगों के परिजनों को 25 लाख रुपए मुआवजा दिया जाए। पटवारी ने कहा कि सांसद राजकुमार सैनी अब भी लोगों को भड़का रहे हैं। वे कहते हैं कि 35 जातियां एक है। भाजपा को ऐसे नेताओं पर नकेल कसनी चाहिए ताकि हरियाणा में आपसी भाईचारा बना रहे।